## Carlos Mazón: “Dupliquem el pressupost inicial del Bo ‘Recuperem Turisme 2025’ i el dotem amb 10,1 milions d’euros”

*** Assenyala que, a través d’esta iniciativa que disposava d’un pressupost inicial de 5,1 milions d’euros, “s’han realitzat prop de 15.500 reserves i ja s’han assignat més de 17.500 bons, la qual cosa confirma que respon a una necessitat real i urgent”
* Destaca el programa com a ferramenta de suport emocional als damnificats per les riuades, a més de reforçar el turisme de la Comunitat**

**València.**

El president de la Generalitat, Carlos Mazón, ha anunciat que el Consell “duplica el pressupost inicial del Bo ‘Recuperem Turisme 2025’ i el situa en 10,1 milions d’euros després de l’acollida l’excel·lent que ha tingut el programa des de la seua posada en marxa el passat 12 de maig. Amb esta ampliació, la dotació augmenta en 5 milions d’euros.

El cap del Consell ha assenyalat que “a través d’este programa, destinat a les persones afectades per les riuades, s’han realitzat prop de 15.500 reserves i ja s’han assignat més de 17.500 bons, la qual cosa confirma que esta iniciativa respon a una necessitat real i urgent”.

Així, ha destacat que el programa té una doble finalitat, “ajudar les persones afectades per les riuades a recuperar el seu benestar i normalitat en el pla emocional i reforçar el turisme intern com a motor econòmic i ferramenta de cohesió social”.

A més, ha subratllat que “esta iniciativa: és una mostra visible de com l’Administració pot estar prop de la ciutadania en moments complicats, però també una ferramenta que dinamitza el nostre teixit turístic, especialment en temporada baixa i en zones menys massificades”.

Mazón ha remarcat que “des del Consell hem volgut respondre amb agilitat a la gran demanda que ha tingut esta iniciativa ja que, en molt poc temps, moltes famílies s’han interessat pel bo, la qual cosa ens ha portat a redoblar esforços i ampliar els fons perquè ningú que complisca els requisits es quede fora”.

**Bo ‘Recuperem Turisme 2025’**

El Bo Viatge ‘Recuperem Turisme 2025’ està dirigit exclusivament a persones empadronades en municipis afectats per les riuades, tant en àrees urbanes com rurals, incloent pedanies de la ciutat de València. El programa permet gaudir gratuïtament d’estades turístiques en la Comunitat Valenciana fins al 22 de desembre.

El programa preveu una ajuda que cobrix el 100 % del cost de la reserva, fins a un màxim de 350 euros, sempre que l’estada siga d’un mínim de dos nits consecutives en algun dels més de 600 allotjaments turístics adherits. També es poden incloure servicis complementaris com a mitja pensió, tractaments de benestar, activitats esportives, excursions o aparcament.

Fecha: 27/07/2025